《题河南王氏所藏子敬帖》
宋代·黄伯思

君家大令书盈纸，笔势翩翩趣多媚。虽云沓拖如少年，岂至拘挛同饿隶。

会稽七子五知名，此公风概尤超诣。太极琁题犹重书，一时凛凛标英气。

半袖精裓众争求，数幅新裙世犹贵。当时亲遇得已难，况复传今仅千岁。

龙珠归浦剑还津，此帖君藏真得地。才披尺许目增明，鸾跂鸿惊欲飞逝。

硬黄响拓若传吾，完璧摹刊愿垂世。

作者简介：（1079—1118）宋邵武人，字长睿，别字霄宾，号云林子。哲宗元符三年进士。官至秘书郎。纵观册府藏书，以学问渊博闻。好古文奇字，能辨正古器款识，曾纠正王著所辑之续正法帖。亦擅各体书法，工诗文。有《东观余论》、《法帖刊误》等。